La situació econòmica actual, marcada per una recessió econòmica, pèrdua d'activitat i reestructuració del mercat de treball, amb un augment del nombre de persones desocupades, posa de manifest la necessitat de reformar les polítiques actives d'ocupació, tant en relació amb el seu model d'intervenció com pel que fa al seu contingut.
L'estratègia plantejada pel Govern de la Generalitat, mitjançant l'aprovació de l'Estratègia Catalana per l'Ocupació (ECO) i el seu pla de desenvolupament de polítiques actives (PDPA), basada en la nova orientació d'aquestes polítiques tant a nivell europeu (Estràtegia Europea 2020) com a nivell espanyol (Estrategia Española para el Empleo), preveu la realització de polítiques actives d'ocupació molt més flexibles i ajustades a les necessitats específiques de cada territori, sectors i col·lectius de persones desocupades.
En aquest sentit, la Estratègia Catalana per l'Ocupació estableix, entre altres mesures, la possibilitat de desenvolupar programes que donin suport a la realització de projectes integrals i que fomentin el desenvolupament i activitat econòmica dels territoris i dels sectors, i les possibilitats d'inserció de les persones desocupades.
Un dels programes previstos en la ECO és l'impuls de projectes innovadors i experimentals que han de facilitar al Servei d'Ocupació de Catalunya coneixement, orientacions i indicacions, basant-se en les experiències reals executades, per anar innovant, configurant i perfilant aquestes mesures d'intervenció, amb la finalitat que les polítiques actives d'ocupació que executi el Servei d'Ocupació de Catalunya siguin més efectives i eficaces, i per tant tinguin un impacte més gran.
Mitjançant aquest programa es donarà suport a iniciatives innovadores que responguin als nous reptes que planteja la situació socioeconòmica i ocupacional actual, i en especial a la creació i el manteniment de llocs de treball, a la millora de la competitivitat de les empreses i la inserció laboral de les persones en situació d'atur, a la innovació associada a la millora de la capacitat de resposta als problemes existents i a la identificació anticipada dels problemes futurs, així com a la possibilitat d'abordar la competitivitat en un entorn global des de la innovació local i territorial.
Cal intervenir d'una forma diferent, buscar noves fórmules més eficients i optimitzar els recursos assignats.
Aquesta Ordre preveu focalitzar recursos en els projectes que estiguin orientats a resultats i productes concrets, que coordinin i integrin un conjunt d'actuacions ocupacionals i desenvolupament local adreçades a la consecució d'uns determinats objectius, que comportin la coordinació i la implicació dels actors més representatius dels sectors i territoris i que suposin una innovació, una transformació en la resposta a unes necessitats prèviament detectades.
Així mateix, aquest programa permetrà la posterior transferència per tal de maximitzar la utilitat dels resultats i productes generats.
En conseqüència aquest programa permetrà implementar, experimentar i avaluar, la realització de projectes ocupacionals i de desenvolupament local que puguin transferir coneixement al Servei d'Ocupació de Catalunya per desenvolupar nous programes i actuacions ocupacionals més ajustades a la realitat actual i aplicar experiències innovadores i d'èxit a altres sectors i territoris.
El programa, finançat amb recursos provinents del Programa operatiu d'intervenció comunitària del Fons Social Europeu (FSE) en el marc de l'objectiu de competitivitat regional i ocupació de la Comunitat Autònoma de Catalunya 2007-2013, aprovat per Decisió de la Comissió el 18 de desembre de 2007, incideix en tots els eixos estratègics del Programa operatiu i permet l'execució d'actuacions integrades en tots aquests eixos.
Vista la Llei 17/2002, de 5 de juliol, d'ordenació del sistema d'ocupació i de creació del Servei d'Ocupació de Catalunya;
Atès el Decret 160/2006, de 16 de maig, de reestructuració del Servei d'Ocupació de Catalunya (DOGC núm. 4636, de 18.5.2006);
Vist el que disposen el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre (DOGC núm. 3791A, de 31.12.2002); la Llei 38/2003, de 17 de novembre, general de subvencions (BOE núm. 276, de 18.11.2003); el Reial decret 887/2006, de 21 de juliol, pel qual s'aprova el Reglament de la Llei 38/2003 (BOE núm. 176, de 25.7.2006), i la resta de normativa aplicable;
Vista la Llei 26/2010, de 3 d'agost, de règim jurídic i de procediment de les administracions públiques de Catalunya (DOGC núm. 5686, de 5.8.2010);
Vista la Llei 1/2012, de 22 de febrer, de pressupostos de la Generalitat de Catalunya per al 2012 (DOGC núm. 6075, de 27.2.2012);
Vist el Reglament (CE) núm. 1081/2006, del Parlament Europeu i del Consell de 5 de juliol de 2006, relatiu al Fons Social Europeu (DOUE L210, de 31.7.2006),
Vist el Reglament (CE) núm. 1083/2006, del Consell, d'11 de juliol de 2006, pel qual s'estableixen les disposicions generals relatives al FEDER, FSE i al Fons de Cohesió (DOUE L210, de 31.7.2006);
Vist el Reglament (CE) núm. 1828/2006 de la Comissió, de 8 de desembre de 2006, pel qual es fixen normes de desplegament per al Reglament (CE) núm. 1083/2006 del Consell (DOUE L 371/1, de 27.12.2006);
Vista l'Ordre TIN/2965/2008, de 14 d'octubre, per la qual es determinen les despeses subvencionables pel Fons Social Europeu durant el període de programació de 2007-2013, modificada per l'Ordre TIN/788/2009, de 25 de març;
Vist el Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (actualment, amb la nova numeració 107 i 108 del Tractat de Funcionament de la Unió Europea) (DOUE L379, de 28.12.2006);
Vistos els preceptes legals esmentats, a proposta de la Directora del Servei d'Ocupació de Catalunya, amb informe previ de l'Àrea Jurídica de la Secretaria d'Ocupació i Relacions Laborals i de la Intervenció Delegada, havent informat i escoltat prèviament el Consell de Direcció del Servei d'Ocupació de Catalunya i de conformitat amb el que disposa l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya (DOGC núm. 1234, de 22.12.1989), en ús de les facultats que em són atribuïdes,
1.1 Aquesta Ordre té per objecte:
Establir les bases que han de regir el règim de concessió de subvencions per a la realització de projectes innovadors i experimentals que desenvolupin accions en el marc del Programa operatiu de l'FSE de Catalunya 2007-2013.
Obrir la convocatòria corresponent a l'any 2012 per a la presentació de sol·licituds per a la realització de projectes innovadors i experimentals.
1.2 Aquestes accions les regulen les bases que conté l'annex 1 d'aquesta Ordre.
2.1 La dotació de la present convocatòria de subvencions és de 3.800.000 euros.
Els ajuts concedits en el marc d'aquest Programa podran ser objecte de cofinançament en un 50% pel Fons Social Europeu, amb càrrec al Programa operatiu de competitivitat regional i ocupació de Catalunya, per el període 2007-2013, núm. CCI 2007 ES 052PO 007.
2.2 Aquesta convocatòria es finançarà a càrrec de les següents partides pressupostàries: 6204.
D/481.0001.01/331E/0000 del Servei d'Ocupació de Catalunya de l'exercici 2012.
Un cop coneguda la naturalesa jurídica de les entitats beneficiàries de les subvencions, es tramitaran les modificacions pressupostàries oportunes per tal d'imputar la despesa al concepte corresponent en funció de la classificació econòmica.
2.3 Aquesta dotació inicial es podrà ampliar en funció de les sol·licituds rebudes i de les disponibilitats pressupostàries, mitjançant resolució del/de la director/a del Servei d'Ocupació de Catalunya.
2.4 A mesura que es produeixin renúncies o revocacions de les subvencions i en el supòsit que un cop resolta la convocatòria s'hagi esgotat l'import màxim destinat per aquest exercici a les accions que regula aquesta Ordre, i/o si es produeix efectiva transferència de crèdits, es podran assignar nous atorgaments d'accions que no van obtenir subvenció perquè s'havia exhaurit el pressupost disponible i que compleixin els requisits per obtenir la subvenció que disposa aquesta convocatòria.
Sol·licituds i terminis de presentació de les sol·licituds
3.1 El termini de presentació de sol·licituds és de 20 dies naturals a comptar de l'endemà de la publicació d'aquesta Ordre al Diari Oficial de la Generalitat de Catalunya.
3.2 Les sol·licituds s'han de presentar d'acord amb el que preveu la base 15 d'aquesta Ordre.
El període d'execució dels projectes subvencionats en el marc d'aquesta Ordre serà des de la data d'atorgament de l'ajut fins al 31 de desembre de 2013.
Òrgan competent i resolució dels ajuts i recursos
L'òrgan competent per a la tramitació, la resolució, el termini per concloure el procediment, el mitjà de notificació i el règim de recursos es regula a les bases 19 i 20 d'aquesta Ordre.
D'acord amb el que preveu la base 22 d'aquesta Ordre, l'entitat beneficiaria de l'ajut haurà de presentar el certificat d'inici abans del dia 15 de desembre del 2012.
L'objecte d'aquest Programa és impulsar el desenvolupament d'actuacions innovadores i experimentals per tal de dinamitzar econòmicament els territoris, reforçar la competitivitat de sectors productius i generar i facilitar més ocupació.
Mitjançant la realització de projectes innovadors i experimentals es pretén donar resposta a les necessitats específiques del territori de manera transversal amb intervencions que cerquen afavorir la innovació en el desenvolupament local, l'activitat dels sectors productius i l'ocupabilitat.
Sobre la base d'una diagnosi i una planificació prèvia es donarà suport a la implementació de projectes concrets per tal de generar ocupació, afavorir la innovació local, sectorial i ocupacional i transferir-ne els resultats.
Definició de projectes innovadors i requisits
Als efectes d'aquesta normativa els projectes innovadors i experimentals són accions ocupacionals integrals que s'implementen en un territori concret i que estan orientats a complir uns objectius específics, mesurables i assolibles en un període de temps determinat.
Aquests projectes hauran de donar suport a actuacions innovadores, demostratives i transferibles que mostrin noves vies per abordar necessitats clarament identificades.
Els projectes innovadors i experimentals han de complir els requisits següents:
a) El projecte ha de consistir en la posada en marxa d'un conjunt d'accions integrades que responen a una diagnosi i planificació prèvia.
b) S'han implementar en un determinat àmbit territorial, prèviament definit i identificat.
c) Han de garantir la participació i implicació dels actors més rellevants, públics i privats, en l'àmbit territorial i sectorial.
d) Han d'obtenir resultats i productes concrets dins del període d'execució subvencionat.
e) Han de garantir que la realització de les accions previstes en el projecte responguin a una necessitat social o econòmica del territori.
Aquests projectes hauran de justificar-ne el caràcter innovador, ja sigui en les metodologies que fan servir, els resultats obtinguts, enfocaments o continguts.
Els projectes que es presentin a l'empara d'aquesta Ordre podran ser de dos tipus:
a) Projectes experimentals o projectes pilot.
Projectes que abordin la creació, el desenvolupament i la posada en marxa d'accions integrades que dinamitzin l'ocupació, l'activitat econòmica dels territoris i sectors productius i que responguin a una diagnosi i planificació prèvia.
b) Projectes consolidats en determinats sectors o territoris amb potencial efecte multiplicatiu, que aportin valor afegit i que siguin susceptibles de ser transferits a altres entorns.
El període d'execució del Programa s'establirà a la corresponent convocatòria d'ajuts.
En tots cas els projectes subvencionats en el marc d'aquesta Ordre es podran executar durant un termini de 12 mesos a partir de la data de les resolucions d'atorgament dels ajuts.
a) Els ajuntaments de Catalunya i les entitats dependents o vinculades a aquells, d'acord amb el que estableix el Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya.
b) Els consells comarcals i entitats jurídiques de creació voluntària, constituïdes d'acord amb el que estableix el Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya, d'àmbit supramunicipal i competències en promoció de l'ocupació i desenvolupament local.
c) Institucions i entitats sense ànim de lucre que acreditin tenir experiència en la realització de projectes ocupacionals i/o de promoció econòmica del territori.
Les entitats sol·licitants hauran de complir els requisits següents:
a) Donar ocupació, almenys, a un 2% de treballadors/es amb disminució sobre el nombre total de treballadors/es de l'entitat, o bé aplicar les mesures alternatives d'acord amb el que disposen l'article 38 de la Llei 13/1982, de 7 d'abril, d'integració dels disminuïts (BOE núm. 103, de 30.4.1982), el Reial decret 364/2005, de 8 d'abril (BOE núm. 94, de 20.4.2005), el Decret 246/2000, de 24 de juliol, (DOGC núm. 3196, de 2.2.2000).
Aquest compliment s'haurà de mantenir al llarg de tot el procediment: en el moment de presentació de sol·licitud, previ a la resolució d'atorgament i abans de fer qualsevol pagament.
c) No trobar-se en cap de les circumstàncies que impedeixen adquirir la condició de beneficiari previstes a l'article 13 de la Llei 38/2003.
d) Complir els requisits establerts als articles 32.1, 32.3 i 36.4 de la Llei 1/1998, de 7 de gener, de política lingüística.
e) No haver estat sancionades, en resolució ferma, per la comissió d'infracció greu en matèria d'integració laboral de discapacitats o molt greu en matèria de relacions laborals o en matèria de seguretat i salut en el treball, de conformitat amb el text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost.
f) Complir les obligacions i no incórrer en els supòsits de prohibició establerts als articles 90.bis i 92.bis del Decret legislatiu 3/2002.
g) Acreditar que disposen d'un sistema d'organització i de gestió de la prevenció, d'acord amb la Llei 31/1995, de prevenció de riscos laborals; el Reial decret 39/1997, d'1 de gener, pel qual s'aprova el Reglament dels serveis de prevenció, així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals.
h) Complir amb l'obligació, d'acord amb els agents socials, d'indicar els mitjans que utilitzen per prevenir i detectar casos d'assetjament sexual i d'assetjament per raó de sexe i d'intervenir-hi en els seus centres de treball, d'acord amb la disposició addicional setena de la Llei 5/2008, de 24 d'abril, del dret de les dones a eradicar la violència masclista que afegeix un nou apartat 7 a l'article 92 del Text refós de la Llei de finances públiques de Catalunya.
i) Complir amb la obligació de respectar la igualtat de tracte i d'oportunitats a l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones.
En el cas de les empreses de més de 250 treballadors/es, aquestes hauran d'elaborar i aplicar amb caràcter obligatori un pla d'igualtat, d'acord amb el que estableix l'article 45 de la Llei orgànica 3/2007, de 22 de març, per la igualtat efectiva entre homes i dones.
j) Complir els requisits específics que es determinen en aquestes bases i complir qualsevol altra obligació legal o reglamentària que pugui afectar-les.
Les entitats beneficiaries hauran de fer una declaració responsable sobre el compliment d'aquests requisits mitjançant l'espai habilitat a l'imprès de sol·licitud o les corresponents declaracions.
Participació d'altres entitats en el projecte
La participació en la realització del projecte d'altres entitats públiques i/o entitats privades representatives del territori i/o sector s'haurà de formalitzar amb el corresponent conveni o contracte de serveis, segons el cas.
Aquesta col·laboració i/o suport amb l'entitat beneficiària de l'ajut s'haurà de fer constar com a tal en la sol·licitud de subvenció.
En el cas de projectes de col·laboració amb entitats públiques per a l'execució d'alguna de les accions previstes en el projecte s'haurà de presentar un conveni regulador de l'acord entre les diferents parts abans de l' inici d'aquestes accions.
Règim de subjecció a la normativa comunitària
Els ajuts atorgats a empreses que es regulen en aquesta Ordre estan sotmesos al Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (actualment, amb la nova numeració, articles 107 i 108 del Tractat de Funcionament de la Unió Europea) (DOUE L379, de 28.12.2006), segons el qual l'entitat beneficiària no podrà rebre més de 200.000 euros en concepte de minimis durant un període de tres exercicis fiscals.
Els projectes innovadors i experimentals són projectes integrals que s'hauran d'emmarcar en els següents programes:
a) Innovació en els sectors i les empreses.
Es prioritzaran els projectes que actuïn transversalment en els dos programes.
Programa d'innovació en els sectors i les empreses.
10.1 El Programa abastarà els projectes que comportin la creació i el manteniment d'ocupació de qualitat en sectors econòmics emergents o sectors tradicionals en procés de reestructuració.
També preveu la realització de projectes que incideixin en l'anticipació de processos de destrucció de llocs de treball en les empreses.
Els projectes previstos en aquest Programa hauran de satisfer necessitats específiques dels sectors productius i de les empreses.
S'hauran de plantejar des d'una perspectiva general, i no beneficiar a unes empreses determinades en detriment d'altres, de manera que no adulterin la competència en el mercat.
Caldrà promoure la col·laboració entre els sectors públic i privat del territori i la participació en els projectes de les entitats (patronals, associacions d'empresaris, cambres de comerç, sindicats, centres tecnològics, centres de formació professional, universitats i d'altres) que pel seu grau de coneixement, presència i implicació en la matèria objecte del projecte puguin millorar l'assoliment dels objectius que es proposen.
10.2 En el marc d'aquest Programa es podran desenvolupar projectes prioritàriament en els següents àmbits:
Creació d'instruments de finançament de l'empresa local: donar suport al desenvolupament d'instruments que tinguin com a objectiu l'aportació de liquiditat a emprenedors, autònoms i pimes exclosos dels circuits convencionals de crèdit.
Establiment de relacions empresarials de proximitat: la creació de xarxes de cooperació empresarial i de subministrament sota un criteri de proximitat geogràfica que dinamitzi l'activitat econòmica local.
Activació i consolidació de sectors emergents: Donar suport a l'activitat empresarial i la creació d'ocupació en sectors econòmics amb potencial de creixement en els propers anys, especialment en els àmbits del medi ambient (green jobs), sociosanitari (white jobs), atenció a persones dependents i exclusió social.
Innovació en sectors tradicionals: Dinamitzar l'activitat empresarial en sectors estratègics com el turisme i l'agroalimentari, i altres sectors tradicionals en funció del territori, per a la consolidació i creació de llocs de treball.
Accions d'assessorament i acompanyament a les empreses de sectors tradicionals per tal d'implantar millores en els seus processos i productes que tinguin com a resultat la millora de la seva activitat.
Es donarà suport a l'adopció de la cultura de la qualitat (producció i distribució de productes i serveis de qualitat) i la creació i implementació de marques d'excel·lència, al canvi i a la millora permanent, així com a models de gestió orientats a l'eficiència econòmica, la sostenibilitat mediambiental i la responsabilitat social.
És fonamental el desenvolupament, la formalització i la transmissió de coneixements i tecnologies per aconseguir la modernització de sectors tradicionals.
Regeneració del teixit industrial: Realització d'accions que tinguin com a objectiu la regeneració del teixit industrial local i de manera complementària al Pla d'actuacions industrials i empresarials del Govern, posant l'èmfasi en la creació i manteniment de l'ocupació.
Assessorament específic a l'emprenedoria social: Dur a terme accions que ajudin a la consolidació d'entitats i empreses vinculades al territori que ofereixin solucions noves a necessitats o problemes de caràcter social o mediambiental, en el marc de la innovació social.
Creació de sistemes d'anticipació a processos de reestructuració d'empreses: creació i implementació de sistemes d'informació i vigilància estratègica per tal d'anticipar-se i evitar processos de reestructuració.
Constitució de xarxes d'actors: constitució de xarxes de relacions estables amb els agents econòmics i socials (líders locals) públics o privats, per induir els processos de canvi i afrontar reptes concrets o aspectes funcionals, a fi de valoritzar al màxim el potencial de les empreses i el territori.
Adaptació i realització d'altres experiències d'èxit: implementació d'experiències d'èxit que prèviament s'han identificat en altres territoris i valorat, i que es puguin implementar.
Acords de cooperació entre centres de recerca i empreses: accions de cooperació entre centres de recerca i empreses per afavorir la innovació i la millora de competitivitat empresarial, i impulsar noves línies de producció.
Programa d'innovació en l'ocupació.
11.1 Aquest Programa pretén millorar els mecanismes d'intervenció dels serveis públics d'ocupació, mitjançant la posada en marxa i l'experimentació de noves tècniques, nous processos i nous continguts, que s'adaptin a les necessitat reals del mercat de treball, per tal d'obtenir millors resultats i facilitar al màxim la incorporació de persones al mercat laboral.
Des de l'àmbit local s'han de donar noves respostes als problemes d'ajust entre l'oferta i la demanda d'ocupació, aprofitant la informació i el coneixement que es té del perfil de les persones aturades i la proximitat amb els actors socials i econòmics.
Els projectes previstos en aquest Programa hauran d'incidir en aspectes com el nivell de qualificació de les persones, la intermediació, l'orientació, la igualtat d'oportunitats, la detecció, disseny i implementació de nous perfils professionals o la integració en el mercat de treball dels col·lectius amb especials dificultats.
11.2 En el marc d'aquest Programa, es podran desenvolupar projectes prioritàriament en els següents àmbits:
Establiment de ponts entre l'activitat econòmica i els recursos formatius locals: creació de dispositius i marcs de col·laboració estable entre els actors social vinculats al teixit econòmic i laboral (fonamentalment organitzacions sindicals i empresarials) i els dedicats a les activitats formatives (centres i entitats formatives i/o educatives) per tal d'incrementar l'efectivitat i l'impacte de les accions formatives.
Disseny i implementació de programes universitat-empresa: establir vincles de col·laboració entre aquestes entitats que derivin en actuacions formatives concretes.
Element clau per facilitar l'adaptació del sistema universitari a la realitat de l'empresa.
Creació i adaptació de nous perfils professionals: Creació, disseny i implementació de nous perfils professionals i adaptació dels ja existents, ja sigui en sectors emergents o tradicionals a partir de les necessitats (noves o no satisfetes) de les empreses i dels territoris.
Aquesta mesura comportarà la realització d'accions formatives i experiències pilot.
Elaboració i implementació de noves metodologies d'orientació i intermediació: elaboració i implementació de noves metodologies en matèria d'orientació, intermediació i acompanyament a la inserció que tingui en compte, d'una banda, les característiques, necessitats i possibilitats de les persones en un territori, i de l'altra, les necessitats dels sectors i les empreses, posant especial atenció en els que generen ocupació, els emergents o aquells que mantinguin ocupació.
Especialització flexible: realització d'accions que professionalitzin (especialitzin) les persones d'un territori partint d'una base comú de competències que permeti al treballador o treballadora canviar de professió en cas de necessitat, dintre de sectors d'activitat econòmica que puguin ser transferibles entre ells.
Detecció, retenció i atracció de talent: realització d'accions per descobrir, captar, retenir i posar el talent de les persones del territori al servei de les empreses i del territori.
Identificar i potenciar persones creatives i talentoses, que fomentin reformes en la gestió, promoguin la innovació i creïn xarxes entre els líders clau.
Paral·lelament establir sistemes eficaços d'informació i acollida per a l'atracció de talent, de manera que es doni visibilitat a les potencialitats del territori.
Acompanyament de projectes professionals: suport a la creació i consolidació d'spin-off, start-up, i altres projectes professionals generadors d'ocupació mitjançant la implementació d'aquests projectes en empreses o bé en serveis per a altres empreses.
Establiment de sistemes de suport a la immigració que connectin aquest col·lectiu en les dinàmiques econòmiques del territori: donar suport a aquest col·lectiu com a potencial d'innovació.
La diversitat com a font de creativitat, talent i factor per afavorir la internacionalització de les empreses catalanes.
Creació de noves formes de dinamització de l'activitat econòmica i ocupacional mitjançant la connexió de l'empresa, la immigració i els seus països d'origen.
Creació i implementació de recursos ocupacionals que afavoreixin la inserció de persones desocupades de llarga durada: suport a iniciatives innovadores que plantegin nous sistemes d'intervenció integral de recursos ocupacionals i la seva implementació per aconseguir la inserció d'aquest col·lectiu al mercat de treball.
Millora de la qualitat de l'ocupació: suport a la implementació d'actuacions en el marc de les empreses que tinguin com a objectiu la consolidació de llocs de treball de qualitat i de responsabilitat social.
S'inclouen iniciatives innovadores en la conciliació de la vida personal i laboral, la igualtat i no-discriminació en el treball, participació dels treballadors, seguretat en el treball.
Innovació en la formació contínua: dur a terme programes operatius innovadors de formació continua en les empreses que permetin donar resposta a les àrees crítiques de qualificació dels recursos humans de les empreses.
Realitzar experiències d'èxit: implementació d'experiències d'èxit que s'han identificat en altres territoris, i que un cop avaluades es puguin reproduir en altres llocs.
Els diferents projectes que componen el projecte innovador i experimental s'hauran de desenvolupar mitjançant els següents tipus d'accions:
a) Informes i dictàmens: l'elaboració d'informes i dictàmens amb mitjans aliens per proporcionar eines, informació i propostes per a la implementació dels projectes.
b) Assessorament i assistència tècnica: tasques d'assessorament, suport i assistència tècnica adreçades a les persones jurídiques i físiques destinatàries del projecte.
c) Difusió i promoció: accions d'informació, promoció, sensibilització i difusió del projecte, així com de la seva execució, productes i resultats.
d) Seminaris: realització de seminaris productius com a eines de suport per tal de establir propostes en la implementació del projecte o per donar impuls a noves iniciatives.
e) Formació: elaboració i execució d'accions formatives flexibles i innovadores, orientades a satisfer les necessitats formatives detectades en el territori i obertes a noves oportunitats d'ocupació.
f) Xarxes de cooperació: disseny, creació, promoció i manteniment de xarxes que fomentin les relacions estables entre entitats i empreses i entre un o diversos sectors i territoris, per tal de transferir coneixements, experiències singulars i establir col·laboracions entre entitats amb objectius comuns.
g) Metodologies: implementació de noves metodologies o de metodologies consolidades que puguin aportar una millora dels resultats en qualsevol dels àmbits del projecte.
h) Bones pràctiques: anàlisi sobre de la viabilitat de bones pràctiques i implementació de les mateixes al projecte.
i) Recursos ocupacionals: implementació de programes i recursos ocupacionals de caràcter innovador que millorin l'efectivitat de la inserció sociolaboral de les persones participants.
j) Tutoria/acompanyament/mentoria: accions de tutoria, suport i acompanyament a la inserció sociolaboral i als projectes professionals per tal de potenciar les seves habilitats, experiència i capacitats.
k) Altres accions necessàries per al desenvolupament dels projectes.
Sobre el cost total del projecte es finançarà un 50% a càrrec del Fons Social Europeu.
En funció del percentatge atorgat en concepte de subvenció, les entitats beneficiàries hauran d'aportar una quantia que addicionada a aquesta subvenció constitueixi el cost total del projecte.
Les entitats beneficiàries hauran de garantir que aquestes aportacions no provenen de cap altre fons comunitari.
La quantia màxima de subvenció per projecte serà de 250.000 euros.
14.1 En la determinació de les despeses subvencionables seran d'aplicació els articles 56, 57 i 60 del Reglament (CE) núm. 1083/2006 del Consell, d'11 de juliol de 2006; l'article 11 del Reglament (CE) núm. 1081/2006 del Parlament Europeu i del Consell, de 5 de juliol de 2006, modificat pel Reglament (CE) núm. 396/2009 del Parlament Europeu i del Consell, de 6 de maig de 2009; la Llei 38/2003, de 17 de novembre, general de subvencions i el seu Reglament de desplegament, Reial decret 887/2006, de 21 de juliol, i l'Ordre TIN/2965/2008, de 14 d'octubre, per la qual es determinen les despeses subvencionables pel Fons Social Europeu durant el període de programació de 2007-2013.
14.2 Són despeses subvencionables a efectes d'aquesta Ordre totes les que s'estableixin com a tals en aquestes bases reguladores i que, a més, compleixin els requisits següents:
Que responguin de manera inequívoca a la naturalesa de les accions aprovades i siguin necessàries per a la seva correcta implementació.
Que s'hagin produït dins del període elegible.
Que estiguin d'acord amb tota la normativa nacional i comunitària aplicable.
A tal efecte, les entitats beneficiàries hauran de conservar evidències de la correcta execució de les accions i que garanteixin el seguiment de la pista d'auditoria.
Despeses directes: són totes aquelles directament vinculades al desenvolupament de les accions aprovades.
S'inclouran costos salarials i assegurances socials del personal adscrit al desenvolupament de les accions aprovades.
Els criteris per al càlcul de les subvencions corresponents als costos salarials del personal imputat al projecte s'estableixen a l'annex II d'aquesta Ordre.
En el cas de personal assignat al projecte a temps parcial s'aplicarà la part proporcional corresponent, en funció de la dedicació efectiva.
En cap cas la imputació de personal a temps parcial podrà superar el 25% del total d'imputació de retribucions de personal propi.
Abans de l'inici del projecte, les entitats beneficiàries hauran de presentar per escrit a l'òrgan gestor una relació del personal propi a imputar al projecte, on consti la dedicació exclusiva o a temps parcial, amb indicació expressa del percentatge de dedicació, en aquest últim supòsit, del personal inclòs en aquesta relació.
Qualsevol canvi a posteriori, que suposi incorporació de nou personal en aquesta relació, així com el cessament de persones incloses en la relació presentada, haurà de ser comunicat mitjançant escrit motivat a l'òrgan gestor i autoritzat pel mateix.
Les hores dedicades i el detall de les tasques realitzades pel personal propi assignat al projecte s'hauran d'imputar en funció de les accions en les quals participin i d'acord amb els terminis de realització de les mateixes.
Aquestes imputacions horàries es faran constar en fulls de control horari, segons model normalitzat.
b) Despeses de manutenció, allotjament i mobilitat:
Seran aplicables tant al personal propi de les entitats beneficiàries com als participants en les accions aprovades.
En l'annex III s'establiran la quanties màximes subvencionables per a cadascuna de les dues categories.
Aquest tipus de despesa no podrà excedir el 10% del cost total de l'acció, excepte quan afecti les accions de xarxes de cooperació, definides en la base 12.f), que impliquin desplaçaments de caràcter nacional o transnacional.
En qualsevol cas, el total de despeses en aquest concepte mai podrà superar el 20% del cost total del projecte.
En totes les contractacions realitzades amb tercers per a la prestacions de serveis o per a l'adquisició de subministraments, s'haurà de formalitzar mitjançant un contracte per escrit i haver demanat prèviament, com a mínim, un pressupost.
En el cas que l'entitat beneficiària de l'ajut entri dins del marc d'aplicació del Reial decret legislatiu 3/2011, de 14 de novembre, pel qual s'aprova el text refós de la Llei de contractes del sector públic, s'haurà de regir pel que estableix l' esmentada normativa.
Quan aquesta normativa no sigui aplicable a l'entitat beneficiària i si l'import de les despeses per a l'adquisició de subministraments o prestació de serveis de consultoria o assistència tècnica supera de manera individualitzada la quantia de 18.000 €, el procediment de contractació haurà de complir el principi de concurrència, sol·licitant per escrit un mínim de tres ofertes de diferents proveïdors abans de contreure el compromís per a la prestació del servei o el lliurament del bé, excepte si per les especials característiques de la despesa no hi ha en el mercat un nombre suficient d'empreses que el subministrin o el prestin.
L'elecció entre les ofertes presentades es realitzarà conforme els criteris d'eficiència i economia i s'haurà de justificar expressament en una memòria firmada pel responsable de la contractació.
Quan l'activitat concertada amb tercers superi el 20% de l'import de la subvenció, i l'import sigui superior a 60.000, la formalització del contracte l'haurà d'autoritzar prèviament l'òrgan concedent i haurà de complir amb el principi de publicitat, mitjançant la publicació d'un anunci en qualsevol mitjà de difusió que permeti el coneixement més ampli possible d'empreses interessades en la licitació.
No es pot fraccionar un contracte per tal de disminuir-ne la quantia i eludir el compliment dels requisits exigits als apartats anteriors.
El valor total de les contractacions de serveis externs estarà limitat al 75% de l'import total atorgat pel projecte.
En els supòsits de contractació de serveis, els contractistes quedaran obligats només davant de l'entitat beneficiària, que assumirà la total responsabilitat de l'execució de l'activitat subvencionada davant l'autoritat concedent.
Els contractistes estaran subjectes al deure de col·laboració amb les actuacions de seguiment i control previstes en aquestes bases per permetre una adequada verificació del compliment dels requisits establerts.
No es podran realitzar contractacions amb persones o entitats vinculades a l'entitat beneficiaria o col·laboradora del projecte, d'acord amb l'article 68.2 del Reial decret 887/2006, de 21 de juliol, pel que s'aprova el Reglament de la Llei 38/2003, de 17 de novembre, general de subvencions.
En cap cas es podran contractar activitats que, augmentant el cost total del projecte, no aportin valor afegit al seu contingut.
e) Altres despeses directament associades al desenvolupament de les accions i que són indispensables para la seva execució.
D'aquestes despeses el Servei d'Ocupació de Catalunya podrà demanar a les entitats beneficiàries, si escau, justificació específica de la seva necessitat.
14.3.2 Despeses indirectes: són aquelles despeses que no puguin vincular-se directament amb el desenvolupament de les accions del projecte subvencionat però que són necessàries per a la realització d'aquest.
El mètode d'imputació d'aquestes despeses es farà aplicant una imputació a prorrata de, com a màxim, el percentatge que representa la subvenció sobre els ingressos totals de l'entitat per un període equivalent al període d'execució.
El total de despeses indirectes per cadascuna de les accions subvencionades serà, com a màxim, d'un 10% de les despeses directes de l'acció corresponent.
a) Les despeses indirectes comprendran les categories següents: els costos de personal de suport i personal directiu de l'entitat beneficiària, no directament vinculats al desenvolupament de les accions.
b) Les despeses de subministraments i serveis generals: aigua, llum, calefacció, missatgeria, correu, manteniment, neteja, vigilància i altres.
c) Les despeses en béns consumibles utilitzats per a la realització de les accions.
Les entitats beneficiàries podran imputar fins a un 10% del cost total del projecte en concepte de coordinació del projecte.
Aquestes tasques s'hauran de realitzar amb recursos propis de l'entitat beneficiària i en cap cas es podran concertar amb tercers.
a) Els impostos indirectes quan siguin susceptibles de recuperació o compensació ni els impostos personals sobre la renda.
b) Interessos deutors dels comptes bancaris.
c) Adquisicions noves o de segona mà de mobiliari, equip, vehicles, infraestructures, bens immobles i terrenys.
d) Els interessos, recàrrecs i sancions administratives i penals.
e) Les despeses de procediments legals i judicials.
f) Les despeses de transaccions financeres.
g) Les comissions i pèrdues de canvi i altres despeses purament financeres.
h) Les comissions i indemnitzacions al personal.
14.6 Els ingressos que constitueixen rendes que redueixen la subvenció hauran de ser declarats per les entitats beneficiàries.
S'entendrà per ingressos els generats pel mateix projecte subvencionat en concepte de vendes, lloguers, serveis, taxes d'inscripció, matrícules o altres d'equivalents.
14.7 No té consideració d'ingrés l'aportació del sector privat al cofinançament del projecte.
Aquesta aportació, juntament amb l'ajut sol·licitat i l'aportació de les entitats beneficiàries, que hauran de fer constar en el pressupost i en la justificació econòmica del projecte, constituiran el cost elegible del projecte.
15.1 Les sol·licituds es presentaran al registre del Servei d'Ocupació de Catalunya a Barcelona, carrer Llull, 297-307, 08019 Barcelona, adreçades a la Subdirecció General de Polítiques Actives d'Ocupació.
Així mateix, les sol·licituds es poden presentar mitjançant qualsevol dels procediments que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
15.2 Les sol·licituds de les subvencions s'han de presentar segons el model normalitzat i adjuntar memòria descriptiva prevista a la base 17 d'aquesta Ordre.
Aquesta sol·licitud normalitzada inclourà les declaracions expresses de l'entitat sol·licitant sobre els requisits i determinades obligacions previstos a les respectives bases 6 i 35 d'aquesta Ordre, i s'adjuntarà també a altres models normalitzats per al compliment de la resta de requisits i determinades obligacions previstes en aquestes bases.
L'imprès de sol·licitud, així com la resta de documentació que l'ha d'acompanyar estarà a disposició dels sol·licitants a l'apartat de formularis i documents de l'adreça d'Internet del Departament d'Empresa i Ocupació de la Generalitat de Catalunya [URL] o bé del Servei d'Ocupació de Catalunya [URL], dins del termini establert en aquesta convocatòria.
També estarà a disposició dels sol·licitants la Guia de prescripcions tècniques, on s'explicitarà detalladament com s'han de presentar els projectes, com s'han d'executar i com s'han de justificar.
15.3 Les entitats sol·licitants podran autoritzar al Servei d'Ocupació de Catalunya, mitjançant l'espai reservat a tal efecte en l'imprès de sol·licitud, per tal que comprovi les dades relatives a estar al corrent de les obligacions amb la Seguretat Social, de les obligacions tributàries amb l'Estat i amb la Generalitat i, si s'escau, les dades del NIF del representant de l'entitat local que presenta la sol·licitud i de la targeta d'identificació fiscal d'aquesta.
Si la persona sol·licitant denega expressament l'autorització esmentada, haurà d'aportar els certificats o altra documentació que sigui necessària.
15.4 En el cas de documents que ja es trobin en poder del Servei d'Ocupació de Catalunya, en aplicació del que preveu l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, la seva aportació es pot substituir per una declaració de l'entitat sol·licitant conforme no hi ha hagut modificacions en la data de presentació de la sol·licitud, fent constar el lloc, la data i l'òrgan davant el qual es va presentar la documentació.
Aquesta declaració s'adjuntarà a l'imprès de sol·licitud.
En el cas de que s'hagin produït modificacions en la documentació presentada, hagi prescrit el seu període de vigència o hagin transcorregut més de 5 anys des de la finalització del procediment pel qual es va lliurar, s'haurà de presentar necessàriament la nova documentació.
15.5 Si la sol·licitud no compleix els requisits, es requerirà l'interessat per tal que en un termini de deu dies hàbils esmeni el defecte o adjunti els documents preceptius amb indicació que, si no ho fa, s'entendrà que desisteix de la sol·licitud, d'acord amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 14 de gener, i es dictarà la resolució corresponent.
16.1 Les entitats beneficiàries dels ajuts hauran d'aportar adjunta a la sol·licitud la documentació següent:
b) Fotocòpia de la targeta d'identificació de l'entitat i del document d'identitat de la persona que actua en nom i representació de la persona jurídica sol·licitant.
c) Escriptura de constitució pública i estatuts de l'entitat, i les seves modificacions en el cas d'entitats sense afany de lucre i entitats privades.
d) Les entitats incloses en l'àmbit de l'aplicació de la Llei 6/1984, de 5 de març, de la Sindicatura de Comptes, hauran de presentar l'acord de l'òrgan competent d'aprovació del projecte i de sol·licitud de subvenció per a aquesta convocatòria i de la reserva de la partida pressupostària necessària per dur a terme el projecte.
e) Document de declaració de comptabilitat separada, segons model normalitzat.
f) En el cas que la col·laboració es realitzi mitjançant un contracte amb entitats privades, s'haurà de presentar una proposta de serveis i pressupost de totes les despeses que es prevegin realitzar, així com la documentació que acrediti la solvència tecnicoprofessional de la persona física, empresa o entitat proposada, en els termes que s'indiquin a la Guia de prescripcions tècniques.
g) Cartes de suport que acreditin el seu recolzament al projecte presentat, per part de les entitats representatives del territori o sector objecte d'actuació que participen en el projecte.
h) En el cas d'institucions i entitats sense ànim de lucre, la memòria currículum dels principals serveis o treballs realitzats en l'àmbit d'actuació del projecte, d'acord amb els que estableix l'apartat 2.e) de la base 17 d'aquesta Ordre.
i) Memòria descriptiva del projecte, d'acord amb el que preveu la base 17 d'aquesta Ordre.
16.2 Els certificats d'estar al corrent de les obligacions tributàries i amb la Seguretat Social els obtindrà directament l'òrgan gestor per via telemàtica, a través del Departament d'Economia i Coneixement i de l'aplicació PICA, previ consentiment de l'interessat.
A aquest efecte, la signatura de la sol·licitud implica l'autorització a l'Administració de la Generalitat de Catalunya per tal que pugui realitzar aquesta actuació.
17.1 El projecte innovador i experimental s'haurà d'emmarcar en un o en els dos programes previstos la base 9 d'aquesta Ordre i s'estructurarà mitjançant projectes concrets que respondran a uns objectius específics.
17.2 Aquests projectes integrals s'hauran de presentar mitjançant una memòria descriptiva que haurà d'incloure els següents continguts:
a) Denominació del projecte integral.
b) Identificació dels principals problemes socioeconòmics detectats en el territori, als quals es pretén donar resposta.
c) L'objectiu general que es vol assolir.
d) Coherència i complementarietat dels projectes concrets que es volen executar.
e) Capacitat i experiència de l'entitat beneficiària per liderar el projecte.
En el cas d'institucions i entitats sense ànim de lucre s'haurà d'acreditar mitjançant memòria currículum dels principals serveis o treballs realitzats durant els darrers tres anys en el mateix àmbit, que inclogui l'import, les dates d'execució i els destinataris, públics o privats, dels mateixos.
f) Per a cadascun dels projectes concrets que conformen el projecte integral, que caldrà ubicar en els diferents àmbits previstos a les bases 10 i 11 d'aquesta Ordre:
Denominació del projecte concret.
Objectiu específic: situació que s'espera aconseguir i mantenir amb l'execució del projecte.
Caràcter innovador del projecte.
Identificació de les accions concretes que es proposen dur a terme per a complir els objectius específics.
Resultats previstos, que hauran de ser precisos, mesurables i coherents.
Justificació integrada de les accions proposades.
Coherència i complementarietat entre les accions.
Identificació dels actors responsables de l'execució del projecte.
Identificació dels destinataris del projecte.
Pressupost: cost estimat per al desenvolupament i execució de les accions que conformen el projecte degudament desglossat per conceptes.
Identificació de les fonts de finançament previstes.
Recursos humans, tecnològics i de serveis necessaris per a la seva realització.
Indicadors de seguiment i avaluació.
g) D'acord amb la base 12 d'aquesta Ordre, per a cadascuna de les accions previstes en els projectes:
Justificació específica de l'acció.
Metodologia i activitats previstes.
Resultats i productes que cal lliurar.
Empresa o persona física que es proposa per fer l'actuació.
Els criteris per a la valoració de les sol·licituds seran els següents:
a) La capacitat, complementarietat i experiència de l'entitat beneficiària i de les entitats que col·laboren en els projectes.
Cooperació i concertació: màxim 25 punts.
b) La justificació dels projectes que es volen dur a terme: coherència dels objectius amb la necessitat o problemes que es pretenen afrontar amb la realització dels projectes: màxim 20 punts.
c) La qualitat tècnica dels projectes: que la memòria descriptiva dels projectes contingui tots els elements previstos, convenientment descrits i siguin coherents entre si: màxim 15 punts.
d) Resultats concrets, mesurables i contrastables: màxim 20 punts.
e) El caràcter innovador, transversalitat, aplicabilitat i transferència dels resultats i/o productes dels projectes: màxim 20 punts.
Per a l'atorgament d'aquestes subvencions s'hauran d'obtenir obligatòriament un mínim de 50 punts.
19.1 El procediment de concessió de les subvencions és el de concurrència competitiva.
19.2 La instrucció del procediment de concessió de les subvencions correspon al/a la director/a de Programes del Servei d'Ocupació de Catalunya.
19.3 Una vegada registrada la sol·licitud, es verificarà la documentació presentada.
Quan l'expedient sigui complet, s'avaluaran les sol·licituds d'acord amb els criteris de valoració establerts en aquestes bases, i s'emetrà un informe tècnic amb la puntuació obtinguda.
19.4 Un cop valorades les sol·licituds, seran examinades per un òrgan col·legiat, la composició del qual serà la dels membres del Servei d'Ocupació de Catalunya següents:
El/la subdirector/a general de Polítiques Actives d'Ocupació.
El/la responsable dels Programes Innovadors.
Un/a lletrat/ada dels Serveis Jurídics del Servei d'Ocupació de Catalunya.
Les respectives convocatòries podran establir la incorporació de membres addicionals a aquest òrgan col·legiat.
20.1 L'òrgan competent per dictar les resolucions corresponents és el/la director/a del Servei d'Ocupació de Catalunya, a proposta de l'òrgan instructor i a la vista de l'acta de l'òrgan col·legiat.
20.2 El termini màxim per resoldre sobre la resolució i notificar-la que es dicti és de tres mesos, comptadors des de l'endemà de la data de finalització del termini de presentació de les sol·licituds que es fixi en la convocatòria.
Transcorregut aquest termini, si no s'ha dictat i notificat resolució expressa, la sol·licitud s'entendrà desestimada, d'acord amb el que estableix l'article 54.2.e) de la Llei 26/2010, de 3 d'agost, de règim jurídic i de procediment de les administracions públiques de Catalunya.
20.3 La resolució degudament motivada es notificarà a l'entitat interessada per correu certificat o per qualsevol mitjà que permeti tenir constància de la seva recepció, d'acord amb el que disposen els articles 58 i 59 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 14 de gener, i l'article 56 de la Llei 26/2010, de 3 d'agost, de règim jurídic i de procediment de les administracions públiques de Catalunya.
20.4 Contra la resolució que dicti el/la director/a del Servei d'Ocupació de Catalunya, que no exhaureix la via administrativa, es podrà interposar recurs d'alçada davant el seu superior jeràrquic en el termini d'un mes, a comptar des de l'endemà de la seva notificació, d'acord amb el que preveu l'article 114 de la Llei 30/1992, de 26 de novembre, o bé des de l'endemà de la finalització del termini previst per emetre resolució, en cas que no hi hagi notificació expressa.
21.1 D'acord amb l'article 18 de la Llei 38/2003, de 17 de novembre, general de subvencions, i amb l'article 94.6 del Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre, quan les subvencions concedides, individualment considerades, siguin d'un import igual o superior a 3.000 euros, l'òrgan concedent donarà publicitat dels atorgaments d'aquestes subvencions mitjançant la publicació al Diari Oficial de la Generalitat de Catalunya.
En tot cas, sempre se'n donarà publicitat en el tauler d'anuncis al carrer Llull, 297-307, de Barcelona, indicant-hi la convocatòria, el programa i el crèdit pressupostari al qual s'ha imputat, el beneficiari, la quantitat concedida i les finalitats de la subvenció.
21.2 En el supòsit que la quantia de les subvencions concedides sigui inferior a 3.000 euros, la publicitat es farà mitjançant l'exposició de les subvencions atorgades al tauler d'anuncis del Servei d'Ocupació de Catalunya.
21.3 D'acord amb l'article 7, apartat 2, lletra d), del Reglament (CE) núm. 1828/2006 de la Comissió, es farà la publicació, electrònica o per altres mitjans, de la llista de beneficiaris, els noms de les operacions i les quantitats dels fons públics assignades.
21.4 Sens perjudici del que han establert els apartats anteriors, es donarà publicitat dels atorgaments de les subvencions mitjançant l'exposició a la pàgina web del Servei d'Ocupació de Catalunya [URL] i del Departament d'Empresa i Ocupació [URL].
22.1 La proposta del pagament de les subvencions la realitzarà el/la subdirector/a general de Polítiques Actives d'Ocupació, quan el beneficiari de l'ajut hagi presentat un certificat d'inici on es faci constar el següent:
a) Que ha acceptat l'ajut atorgat.
b) Que es compromet a executar el projecte que ha estat aprovat i d'acord amb els termes previstos a la resolució d'atorgament de l'ajut.
c) Que el projecte ha estat iniciat.
22.2 La forma de pagament de les subvencions es farà de la manera següent:
La proposta de pagament serà una bestreta de fins al 100%, que es tramitarà de manera fraccionada, d'acord amb les condicions que s'estableixin a la Resolució de concessió.
Revisió de les subvencions atorgades
El Servei d'Ocupació de Catalunya podrà revisar, d'ofici o a instància de part, les subvencions ja concedides i modificar-ne la resolució d'atorgament, per tal de rectificar els errors materials, de fet o aritmètics, així com en cas d'alteració de les condicions previstes a la resolució d'atorgament o de l'obtenció concurrent d'altres ajuts.
24.1 Les entitats beneficiàries de les subvencions estan obligades a justificar la realització i la correcta aplicació dels fons públics rebuts en el termini màxim de dos mesos des de la finalització del Programa.
24.2 La documentació de la justificació tècnica i econòmica dels projectes s'haurà de lliurar al Registre del Servei d'Ocupació de Catalunya, adreçat a l'Àrea de Nous Jaciments d'Ocupació - Projectes Innovadors, c.
Llull, 297, 5a planta, 08019 Barcelona, sense perjudici de les formes que preveu la Llei 30/1992, de 26 de novembre, de règim jurídic de les administracions públiques i del procediment administratiu comú.
24.3 La justificació del compliment de les condicions imposades i de la consecució de l'objecte de la subvenció es farà d'acord amb el que preveu l'Ordre TRE/395/2008, d'1 d'agost, per la qual s'estableix el règim de justificació econòmica de les subvencions previstes en els programes de polítiques actives d'ocupació que gestiona el Servei d'Ocupació de Catalunya (DOGC núm. 5197, de 19.8.2008), modificada per l'Ordre TRE/260/2009, de 15 de maig (DOGC núm. 5386, de 25.5.2009), l'Ordre d'1 d'octubre de 1997, sobre tramitació, justificació i control d'ajuts i subvencions (DOGC núm. 2500, de 21.10.1997) o, si s'escau, aquella que es dicti en substitució d'aquesta normativa, i els articles 30 i 31 de la Llei 38/2003, de 17 de novembre, general de subvencions.
La documentació justificativa haurà de complir els requisits establerts a l'Ordre TIN/2965/2008, de 14 d'octubre, per la qual es determinen les despeses subvencionables pel Fons Social Europeu durant el període de programació de 2007-2013 (BOE núm. 252, de 18.10.2008), i l'Ordre TIN/788/2009, de 25 de març, que modifica l'anterior (BOE núm. 79, d'1.4.2009).
25.1 La justificació econòmica es realitzarà:
a) En el cas que les entitats promotores i beneficiàries de l'ajut siguin una institució o entitat sense ànim de lucre, la justificació econòmica es realitzarà mitjançant el compte justificatiu amb informe d'auditor, d'acord amb el que preveu l'Ordre TRE/395/2008, modificada per l'Ordre TRE/260/2009.
b) En el cas que les entitats promotores i beneficiaries siguin entitats públiques incloses en l'àmbit de l'aplicació de la Llei 6/1984, de 5 de març, de la Sindicatura de Comptes, es poden acollir a les modalitats de justificació econòmica següents:
1) Compte justificatiu amb informe d'auditor.
2) Compte justificatiu simplificat sense la limitació dels 60.000 euros, només quan l'entitat perceptora estigui sotmesa a control financer permanent o a fiscalització prèvia.
En aquest supòsit se substitueix la declaració que preveu l'apartat c) de l'article 11 de l'Ordre TRE/395/2008 per un certificat emès pel/per la secretari/ària o interventor/a de l'entitat on s'acrediti que els pagaments corresponen a accions correctament realitzades i a despeses elegibles i justificades mitjançant factures pagades o altres documents comptables de valor probatori equivalent.
25.2 En el cas que la justificació econòmica es realitzi mitjançant compte justificatiu amb informe d'auditor s'haurà de presentar:
1) Una memòria econòmica justificativa de les despeses subvencionables amb el contingut següent:
a) Una relació classificada de totes les despeses imputables al desenvolupament de l'acció, amb identificació del creditor i el document, l'import, la data d'emissió i la data de pagament.
b) Indicació del percentatge de repartiment de les despeses generals i/o indirectes incorporades a la relació de despeses.
c) Una relació detallada d'altres ingressos o subvencions que hagin finançat l'activitat subvencionada amb indicació de l'import i de la procedència.
d) Un certificat signat pel representant legal del beneficiari on constarà que les despeses subvencionables han estat efectivament pagades abans de la finalització del període de presentació de justificació.
2) Un informe de revisió del compte justificatiu que haurà de realitzar un auditor de comptes inscrit com a exercent al Registre oficial d'auditors de comptes dependents de l'Institut de Comptabilitat i Auditoria de Comptes, que ha de garantir, mitjançant un examen independent, que el beneficiari de l'ajut ha realitzat l'acció subvencionada i ha complert els requisits perquè es pugui fer-ne el pagament.
3) Si escau, carta de pagament de reintegrament de la subvenció en el supòsit de fons públics percebuts com a bestreta i no aplicats a l'objecte subvencionable, així com dels interessos legals que en derivin a comptar del termini de finalització per a la presentació econòmica.
25.3 En el cas que la justificació econòmica es realitzi mitjançant el compte justificatiu previst a l'apartat b) 2 de la base 25.1 d'aquesta Ordre, s'haurà de presentar:
1) Una memòria econòmica que ha d'incloure la informació següent:
a) Una relació classificada de totes les despeses imputables al desenvolupament de l'acció, d'acord amb l'estructura de costos establerta per a cada programa, en què s'identifiqui el creditor i el document, l'import, la data d'emissió i la data de pagament.
b) Indicació del percentatge de distribució de les despeses generals i/o indirectes incorporades a la relació de despeses.
c) Un detall dels altres ingressos o subvencions que hagin finançat l'acció subvencionada amb indicació de l'import i la procedència.
d) Un certificat emès pel/per la secretari/ària o l'interventor/a de l'entitat on s'acrediti que els pagaments corresponen a accions correctament realitzades i a despeses elegibles i justificades mitjançant factures o altres documents comptables de valor probatori equivalent i que han estat efectivament pagades abans de la finalització del període de presentació de la justificació econòmica.
2) Si escau, carta de pagament de reintegrament de la subvenció en el supòsit de fons públics percebuts com a bestreta i no aplicats a l'objecte subvencionable, així com dels interessos legals que en derivin a comptar del termini de finalització per a la presentació de la justificació econòmica.
25.4 Totes i cadascuna de les despeses imputades han de tenir suport mitjançant nòmines, factures o documents comptables de valor probatori equivalent, amb validesa jurídica al tràfic mercantil o amb eficàcia administrativa, i han d'estar pagades abans de la finalització del termini establert per a la justificació.
Aquests documents hauran d'estar correctament estampillats en els termes que s'indiquen a la Guia de prescripcions tècniques.
25.5 L'òrgan concedent comprovarà el compte justificatiu i podrà requerir el beneficiari per a la remissió dels justificants que consideri oportuns i que permetin obtenir una evidència raonable sobre l'adequada aplicació de la subvenció.
La justificació tècnica a la finalització dels projectes consistirà en una memòria que inclourà una descripció acurada de l'execució de les accions subvencionades, així com el detall dels resultats assolits i dels productes obtinguts.
El Servei d'Ocupació de Catalunya posarà a disposició de les entitats beneficiàries la Guia i els models necessaris per a l'elaboració d'aquesta memòria.
L'entitat beneficiària haurà de conservar les proves documentals que acreditin la correcta execució de les accions subvencionades.
El Servei d'Ocupació de Catalunya realitzarà les oportunes actuacions de seguiment per tal de donar suport i comprovar la correcta execució del projecte.
Transcorreguts sis mesos des de l'inici dels projectes, l'entitat haurà de presentar un informe sobre l'estat de l'execució dels projectes, fent referència a cadascuna de les accions subvencionades i als resultats aconseguits comparant-los amb els resultats previstos.
El Servei d'Ocupació de Catalunya establirà i comunicarà a les entitats beneficiàries els mitjans de recollida de les dades relatives a la correcta execució dels projectes.
A més, de manera complementària, les entitats o empreses beneficiàries hauran d'informar el Servei d'Ocupació de Catalunya dels indicadors de realització i de resultats corresponents a la gestió de la subvenció rebuda amb l'objectiu de complir els requisits de certificació i/o justificació del Fons Social Europeu - Programa operatiu regional de Catalunya núm. CCI2007ES052PO007, període 2007-2013; de la Conferència Sectorial d'Ocupació i Afers Laborals - Plan anual de políticas de empleo, PAPE, del mateix Servei d'Ocupació de Catalunya, Pla de desenvolupament de polítiques actives d'ocupació, PDPA, i dels pressupostos de la Generalitat de Catalunya.
En tot cas, les entitats beneficiàries han de presentar els indicadors del Fons Social Europeu, a fi de lliurar-los a l'òrgan competent en els terminis següents:
Els indicadors d'execució a la finalització del Programa i no més tard del 31 de gener de l'any següent al que finalitza.
Els indicadors de resultat al cap dels 6 mesos següents, si fa referència a persones físiques, i 12 mesos, si es fa referència a persones jurídiques, a partir de la finalització del Programa.
Les actuacions de verificació per part del Servei d'Ocupació de Catalunya de les accions subvencionables seran de dos tipus:
a) Verificacions administratives, l'objecte de les quals serà garantir que les declaracions justificatives de despeses presentades per les entitats beneficiàries tinguin el suport de documentació justificativa (factures, nòmines, extractes bancaris, etc.).
b) Verificacions in situ, l'objecte de les quals serà comprovar la realització efectiva de l'acció subvencionada.
Aquestes s'efectuaran durant la realització de l'acció subvencionada.
El Servei d'Ocupació de Catalunya realitzarà actuacions específiques de control arran de denúncies o de l'existència d'indicis de frau o irregularitats en l'execució de l'activitat finançada a l'empara d'aquestes bases.
Les entitats beneficiàries de les subvencions s'han de sotmetre a les actuacions de control que el Servei d'Ocupació de Catalunya consideri necessàries i a les de control efectuades pels organismes competents de l'administració autonòmica, estatal i comunitària.
31.1 Són causes de revocació de les subvencions les que preveuen l'apartat 3 de l'article 92 bis i l'article 99 del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, i l'article 37 de la Llei 38/2003, de 17 de novembre, general de subvencions, així com l'incompliment de les obligacions establertes a la base 35 d'aquesta Ordre.
En el cas que les accions subvencionades no s'hagin executat complint els criteris de qualitat tècnica o bé no s'hagin assolit els resultats previstos conforme al projecte aprovat, el Servei d'Ocupació de Catalunya procedirà a la corresponent revocació, total o parcial.
31.2 Si l'òrgan concedent, com a conseqüència de la seva actuació de comprovació tant del Servei d'Ocupació de Catalunya com de la Intervenció General, en el marc del procediment de control, aprecien la concurrència d'alguna causa de revocació de la subvenció concedida esmentada anteriorment, hauran d'instar l'inici del procediment de revocació corresponent, d'acord amb el que preveu la secció quarta del capítol IX de la Llei de finances públiques de Catalunya; o si aprecien algun motiu d'infracció hauran d'instar l'inici del procediment sancionador, d'acord amb el que preveu la secció cinquena de l'esmentat capítol IX de la Llei de finances públiques de Catalunya i amb el que preveu la Llei 38/2003, de 17 de novembre, general de subvencions.
Així mateix, si durant els controls que dugui a terme la Intervenció General es troba amb una conducta per part del subjecte controlat tendent a entorpir, dilatar o impedir la seva actuació, proposarà a l'òrgan competent l'inici del procediment de revocació i sancionador.
32.1 Els ajuts que atorga el Servei d'Ocupació de Catalunya seran incompatibles amb qualsevol altre ajut obtingut per l'entitat sol·licitant per a la realització de la mateixa acció, excepte quan es tracti del finançament parcial del projecte i s'hagi definit de manera precisa la part subvencionada pel Servei d'Ocupació de Catalunya i la part finançada amb càrrec a altres fons públics o privats.
En tot cas, aquests ajuts no podran provenir del Fons Social Europeu.
32.2 L'import dels ajuts concedits, en cap cas pot ser d'una quantia que, aïlladament o en concurrència amb subvencions d'altres entitats públiques o privades, nacionals o internacionals, superi el cost de l'activitat a desenvolupar per l'entitat beneficiària.
33.1 Les entitats beneficiàries poden renunciar de forma expressa, totalment o parcialment, a les subvencions atorgades, d'acord amb el que estableixen els articles 90 i 91 de la Llei 30/1992, de 26 de novembre, i, en cas que sigui procedent, retornar les quanties corresponents al compte restringit d'ingressos del Servei d'Ocupació de Catalunya amb els interessos legals que corresponguin.
33.2 En cas que la quantitat corresponent al total de despeses justificades sigui inferior a la quantitat atorgada, l'entitat beneficiària podrà renunciar de forma expressa al seu dret de percebre la part de la subvenció percebuda indegudament.
L'entitat beneficiària de la subvenció ha de donar la publicitat adequada al caràcter públic del finançament del programa, activitat, inversió o actuació objecte de subvenció segons el que estableix la base 35 sobre les obligacions de les entitats beneficiàries i d'acord amb el que preveu l'article 31 del Reglament de la Llei general de subvencions aprovat pel Reial decret 887/2006, de 21 de juliol.
En totes les accions caldrà fer constar, tant en els contractes laborals com en tota mena de documents editats, materials impresos, cartells, plaques, mitjans electrònics o audiovisuals, mitjans de comunicació, etc., que estan subvencionades pel Servei d'Ocupació de Catalunya en el marc del Programa de projectes innovadors, i s'hauran d'incloure els logotips del Departament d'Empresa i Ocupació i del Servei d'Ocupació de Catalunya.
Així mateix, d'acord amb els articles 8 i 9 del Reglament (CE) núm. 1828/2006 de la Comissió Europea, l'entitat beneficiària s'assegurarà que les persones destinatàries de l'actuació han estat informades del cofinançament del Fons Social Europeu.
Concretament, farà constar el cofinançament del Fons Social Europeu en qualsevol document que formi part de l'expedient de l'actuació cofinançada; i, d'altra banda, farà constar l'emblema de la Unió Europea, el lema del Fons Social Europeu i la declaració "L'FSE inverteix en el teu futur" en totes les mesures d'informació i publicitat adreçades a les persones destinatàries, als/les destinataris/àries potencials i al públic en general.
Aquests logotips i les seves normes d'ús, així com la normativa de col·laboració i coexistència d'identificacions estan recollits en el Programa d'identificació visual (PIV) a l'adreça http://www.gencat.cat/piv/.
Les entitats beneficiàries de les subvencions del Servei d'Ocupació de Catalunya de la Generalitat de Catalunya previstes en aquesta Ordre hauran de complir les obligacions següents:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció i acreditar-ho davant el Servei d'Ocupació de Catalunya en la forma i el termini que estableix aquesta Ordre.
b) Justificar davant l'òrgan concedent del Servei d'Ocupació de Catalunya el compliment dels requisits i les condicions que determinen la concessió o el gaudiment de la subvenció, mitjançant els justificants de les despeses o l'activitat que ha de cobrir l'import finançat o subvenció, o bé, si la subvenció consisteix en un percentatge del cost de l'activitat o la inversió, el cost total corresponent, sense perjudici d'altres mitjans de comprovació que s'hagin establert en les bases reguladores.
c) Conservar els justificants originals i electrònics i altra documentació relacionada amb l'actuació cofinançada, les despeses i les auditories corresponents mentre puguin ser objecte de les actuacions de comprovació i de control per la Comissió Europea i el Tribunal de Comptes, durant un període de 3 anys a partir del tancament del programa operatiu en què està cofinançat i que es preveu que no es produirà abans de l'any 2021.
Qualsevol canvi s'ha de notificar prèviament i per escrit a l'òrgan instructor, el qual ha de valorar la proposta de modificació i la pot acceptar, si no comporta canvis substancials ni representa un incompliment dels requisits i les condicions establerts en aquesta Ordre.
e) Informar de totes les incidències relatives a les actuacions subvencionades.
f) Sotmetre's a les actuacions de comprovació que corresponguin al Servei d'Ocupació de Catalunya, i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes, o a altres òrgans competents, tant nacionals com comunitaris, que tinguin atribuïdes funcions de control financer dels ajuts finançats pel Fons Social Europeu, aportant tota la informació i documentació que els sigui requerida en l'exercici de les actuacions anteriors.
g) Comunicar a l'òrgan concedent de la subvenció altres subvencions sol·licitades o concedides per a la mateixa finalitat, els contractes administratius, laborals o altres formes de finançament públic o privat que recaiguin sobre la mateixa activitat objecte de la subvenció, nacionals o internacionals, i qualsevol altra alteració produïda que afecti els requisits i les condicions tinguts en compte per a la concessió de la subvenció.
h) Procedir al reintegrament dels fons percebuts en el cas de revocació de la subvenció.
i) Mantenir la traçabilitat de tota la documentació tècnica i econòmica que permeti verificar, d'una banda, la correcta realització de les activitats objecte d'aquesta subvenció, i de l'altra, l'adequació entre els registres comptables i els documents acreditatius de les despeses derivades de la realització d'aquestes activitats, amb els imports que es presentaran a cofinançament del Fons Social Europeu.
j) Identificar expressament en la seva comptabilitat les despeses imputades a cadascuna de les accions subvencionades, de forma separada o per qualsevol altre mitjà que permeti verificar el cofinançament de la despesa pel Fons Social Europeu.
k) Assegurar, d'acord amb els articles 8 i 9 del Reglament (CE) núm. 1828/2006 de la Comissió Europea, que les persones destinatàries de l'actuació han estat informades que està cofinançada en un 50 per cent pel Fons Social Europeu en el marc del Programa operatiu de competitivitat regional i ocupació de Catalunya, 2007ES052PO007.
Concretament farà constar l'emblema de la Unió Europea, el lema del Fons Social Europeu i la declaració "L'FSE inverteix en el teu futur" en totes les mesures d'informació i publicitat adreçades a les persones destinatàries, als destinataris potencials i al públic en general.
l) Acceptar la inclusió en la llista de beneficiaris publicada de conformitat amb l'article 7, apartat 2, lletra d) del Reglament (CE) núm. 1828/2006 de la Comissió.
La publicació podrà ser electrònica o per altres mitjans, i inclourà les operacions i les quantitats dels fons públics assignades.
m) Informar el Servei d'Ocupació de Catalunya dels indicadors de realització i dels resultats corresponents a l'actuació cofinançada pel Fons Social Europeu, en la forma i terminis que s'estableixi a la convocatòria.
n) Prestar col·laboració i facilitar tota la documentació que els sigui requerida, tant a les entitats beneficiàries com a contractistes i altres tercers relacionats amb l'objecte dels projectes subvencionats, durant l'exercici de les funcions de control i verificació de l'Autoritat d'Auditoria del Programa Operatiu, de l'Autoritat de Gestió i de Certificació –la Unitat Administradora del Fons Social Europeu– de la Comissió Europea i d'altres òrgans que, d'acord amb la normativa comunitària, tinguin atribuïdes funcions de control financer dels ajuts finançats pel Fons Social Europeu.
o) Complir qualsevol altra obligació legal o reglamentària que pugui afectar-los.
p) Lliurar al Servei d'Ocupació de Catalunya una còpia de qualsevol material metodològic i de difusió o qualsevol altre tipus de producte obtingut a través de les accions subvencionades.
El Servei d'Ocupació de Catalunya es reserva la potestat de fer ús dels materials, metodologies i productes resultants objecte de la subvenció per tal de garantir-ne la transferibilitat i el seu més alt aprofitament.
q) Donar compliment, pel que fa al tractament automatitzat de les dades personals dels beneficiaris, al que estableix la Llei orgànica 15/1999, de 13 de desembre, de protecció de dades de caràcter personal, i la seva normativa de desplegament.
En tot el que no preveuen expressament aquestes bases són aplicables els preceptes que conté el capítol IX de la Llei de finances públiques de Catalunya en tot el que no s'oposi a la normativa bàsica estatal; la Llei 38/2003, de 17 de novembre, general de subvencions, i el Reglament de la Llei general de subvencions aprovat pel Reial decret 887/2006, de 21 de juliol, en els seus preceptes bàsics; la Llei 26/2010, de 3 d'agost, de règim jurídic i de procediment de les administracions públiques de Catalunya, i la Llei 30/1992, de 26 de novembre, de règim jurídic de les administracions públiques i del procediment administratiu comú, així com el que disposa la Llei de pressupostos de la Generalitat de Catalunya del present exercici i la resta de la normativa aplicable.
El Reglament (CE) núm. 1081/2006, del Parlament Europeu i del Consell, de 5 de juliol de 2006, relatiu al Fons Social Europeu (DOUE L210, de 31.7.2006).
El Reglament (CE) núm. 1083/2006, d'11 de juliol, del Consell, pel qual s'estableixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió (DOUE L210, de 31.7.2006),
El Reglament (CE) núm. 1828/2006 de la Comissió, de 8 de desembre de 2006, pel qual es fixen normes de desplegament per al Reglament (CE) núm. 1083/2006 del Consell (DOUE L 371/1, de 27.12.2006).
El Reglament CE núm. 1998/2006 de la Comissió, de 15 de desembre de 2006, relatiu a la aplicació dels articles 87 i 88 del Tractat a les ajudes de minimis, (actualment, amb la nova numeració, articles 107 i 108 del Tractat de Funcionament de la Unió Europea) (DOUE L379, de 28.12.2006).
L'Ordre TRE/395/2008, d'1 d'agost, per la qual s'estableix el règim de justificació econòmica de les subvencions previstes en els programes de polítiques actives d'ocupació que gestiona el Servei d'Ocupació de Catalunya, modificada per l'Ordre TRE/260/2009, de 15 de maig.
L'Ordre TIN/2965/2008, de 14 d'octubre, per la qual es determinen les despeses subvencionables pel Fons Social Europeu durant el període de programació de 2007-2013, modificada per l'Ordre TIN/788/2009, de 25 de març.
El Servei d'Ocupació de Catalunya durà a terme un estudi d'impacte sobre els resultats derivats de les subvencions a les quals sigui aplicable aquesta Ordre i d'acord amb els objectius previstos.
L'Ordre TRE/293/2010, de 6 de maig, per la qual s'estableixen les bases que han de regir la concessió de subvencions per a projectes innovadors cofinançades pel Fons Social Europeu i s'obre la convocatòria per a l'any 2010.
L'Ordre TRE/340/2010, de 16 de juny, de modificació de l'Ordre TRE/293/2010, de 6 de maig, per la qual s'estableixen les bases que han de regir la concessió de subvencions per a projectes innovadors cofinançades pel Fons Social Europeu, i s'amplia el termini de presentació de sol·licituds.
Criteris per al càlcul de les subvencions corresponents als costos salarials del personal imputat al projecte
Les quanties subvencionables per als costos laborals del personal propi de les entitats beneficiàries estaran limitades per mòduls de preu/hora en funció de la categoria professional dels/de les treballadors/es.
El mètode de càlcul del preu/hora dels/de les treballadors/es s'especificarà en la Guia de prescripcions tècniques.
Quanties de les dietes en el territori espanyol:
Allotjament, import justificat documentalment amb un màxim de: 120 euros.
Quanties de les dietes en el territori estranger:
Allotjament, import justificat documentalment amb un màxim de: 175 euros.
Allotjament, import justificat documentalment amb un màxim de: 399 euros.
Amèrica Central i Amèrica del Sud
Allotjament, import justificat documentalment amb un màxim de: 294 euros.
Allotjament, import justificat documentalment amb un màxim de: 250 euros.
Allotjament, import justificat documentalment amb un màxim de: 303 euros.
Allotjament, import justificat documentalment amb un màxim de: 397 euros.
La quantia màxima que se subvencionarà en concepte de serveis d'àpats vinculats a accions del projecte serà de 3 euros per assistent.
En qualsevol cas, s'haurà de justificar expressament la seva necessitat per al projecte.
Quanties mitjançant l'ús de vehicles particulars o altres mitjans de transport
Tipus de vehicle/Import per quilòmetre recorregut